“Open” Mise-au-Point         

PoTA ek L’Express

Yer, Dimans 10 Mars, 2002 L’Express dan enn lartik lor paz 2 “PoTA: L’exécutif souffle le chaud et le froid”, bann loter lartik la, Renaud Maire ek Lindsay Prosper, met enn sitasyon depi mwa an tan ki “porte-parole” Komite Ad Hoc. Okenn ant sa 2 reporter-la pa finn zame kontakte mwa. Ni personn pa finn kontakte mwa an tan ki Komite Ad Hoc.

Lartik-la dir mo finn komant sa dub-aksyon kot guvernman an-mem-tan promilge POTA, an-mem-tan promet Bar Council ki pu ena amandman. Sipozeman mo finn dir ki sa li enn “signe de désordre au sein de l’alliance gouvernementale que profitera a une lame de fond travailliste”. Seki drol, se sa fraz-la li enn sitasyon (avek enn erer dan so lake) depi seki mo ti anfet dir par telefonn avek enn lot reporter L’Express, Valerie Venkatachellum. Li ti telefonn mwa Samdi gramatin pu dimann mwa enn “up-date” apre konferans de pres ki Lalit ti fer lavey, etan done ena enn nuvo devlopman, setadir POTA finn promilge. Alor, mo ti pe koz pu Lalit. Seki mo ti dir li pena naryen pu fer avek Travayist. Mo ti pe koz lopozisyon dan pei an zeneral pe leve kont guvernman. Mo ti dir depite ki byen ankre napa pe kapav fer fas zot mandan.

Malerezman sa erer-la, li vinn azut lor enn lot erer ki ti pli grav ankor, depi enn mwa ki pankor gayn rektifikatif depi Raj Meetarbhan, Adzwen Redakter.

Raj Meetarbhan (dan enn lartik paz 1, le 6 Fevriye) ti ekrir kumkwa Rama Valayden depi MR finn prezan dan enn reynion Ad Hoc kan zame li pa ti prezan (pu enn rezon byen sinp, setadir li pa dan Komite Ad Hoc). Seki grav ladan se Raj Meetarbhan finn al ziska donn tu kalite detay lor manyer ki Rama Valayden finn konport li laba, setadir dan enn reynion kot li pa ti mem prezan!

Pli manipilé ki sa tu meures.

Sa kalite zurnalism li danzere.

Sa kalite “erer” indik enn vre “hidden agenda” politik ki nepli pe res “hidden”: kikenn pe anvi “sem lazizani” dan Komite Ad Hoc. Kisann-la? Abe, klerman Rezim o-puvwar. Kifer? Abe, klerman parski Rezim ti anvi fer PoTA pase an katimini, e Komite Ad Hoc pe anpes li.

Par la dan L’Express, kikenn pe klerman tom dan pyez Rezim.

Salitasyon,

Lindsey Collen

